Drie vas ná roof voor kringtelevisiekamerasArgieffoto Drie verdagtes is in Johannesburg in hegtenis geneem nadat hulle Sondagoggend glo ŉ man voor kringtelevisiekameras in die middestad beroof het. Ao. Xoli Mbele, polisiewoordvoerder, het gesê beamptes van die Johannesburg-Sentraal-polisie het op beeldmateriaal gesien hoe die verdagtes omstreeks 04:00 ŉ man op die hoek van King George- en Noordstraat beroof het. Polisiebeamptes is na die toneel ontbied en het die verdagtes in die omgewing opgespoor en in hegtenis geneem. Die polisie het beslag gelê op ŉ skootrekenaar en ŉ ongelisensieerde vuurwapen. Die verdagtes, tussen 24 en 37 jaar oud, staan tereg op aanklagte van gewapende roof, die besit van vermeende gesteelde eiendom en die besit van ŉ ongelisensieerde vuurwapen en ammunisie. Die verdagtes sal na verwagting Maandag in die Johannesburg-landdroshof verskyn.